La începutul lunii mai s-a deschis, oficial, sezonul de cules căpșuni, iar producătorii își așteaptă clienții pofticioși. Printre aceștia se numără și Marian Soare sau nea Mărin, așa cum îl știu apropiații. Bărbatul are o grădină impresionantă cu aceste fructe în comuna satul Stăncești, comuna Târgșoru Vechi, județul Prahova. Roadele sale au devenit deja celebre pentru gustul extraordinar.
Nea Mărin își așteaptă foarte încântat clienții. Mai mult decât atât, bărbatul are și o ”ofertă” specială pentru cei care aleg să cumpere căpșuni de la el. Oamenii care intră în grădina lui pot culege și mânca, gratis, câte fructe își doresc. Regula nu este una nouă, iar cumpărătorii vechi știu deja că acest lucru a fost valabil și anii trecuți.
Grădina lui Marian Soare din satul Stăncești se întinde pe o suprafață de teren de aproximativ 2500 de metri pătrați, iar clienții pot alege din șase soiuri diferite. Cei interesați să cumpere fructele lui nea Mărin pot merge de luni până vineri după ora 18.00.
De asemenea, persoanele care nu au timp să se ducă în timpul săptămânii, trebuie să știe că există un program și pentru weekend. Sâmbăta și duminica, oamenii pot cumpăra celebrele căpșuni în intervalul 09.00-17.00.
Căpșunile cultivate de bărbatul din Prahova sunt crescute și îngrijite fără să fie contaminate cu substanțe chimice, toxice pentru sănătate. Din acest motiv, gustul lor este la fel de savuros în fiecare an. Bineînțeles, și prețul este pe măsură. Un kilogram de căpșuni din grădina lui nea Mărin costă 20 de lei, potrivit Observatorul Prahovean.
Marian Soare are și un mesaj pentru cei care doresc să îi viziteze grădina. În anii trecuți, unii oameni au distrus și rupt mai multe plante. Astfel, bărbatul a transmis că apelează la responsabilitatea clienților pentru a se asigura că nu vor mai exista situații neplăcute.